ທ່ານໂອບາມາຢ້ຽມຢາມອິນເດຍ
ທ່ານໂອບາມາວ່າ ສຫລ ແລະອິນເດຍ ເຫັນພ້ອງຕ້ອງກັນ ໃນການຕໍ່ຕ້ານ ການກໍ່ການຮ້າຍ
ປະທານາທິບໍດີສະຫະລັດທ່ານບາຣັກ ໂອບາມາເລີ້ມການ ຢ້ຽມຢາມເອເຊຍໃນວັນເສົາມື້ນີ້ ຢູ່ນະຄອນມູມໄບສູນກາງ ການເງິນຂອງອິນເດຍບ່ອນທີ່ທ່ານກ່າວວ່າສະຫະລັດແລະ ອິນເດຍ ມີຄວາມເຫັນສອດຄ່ອງກັນ ໃນຄວາມຕັ້ງໃຈຢ່າງ ແນ່ວແນ່ ເພື່ອຄໍ້າປະກັນຄວາມປອດໄພໃນອະນາຄົດຈາກ ການໂຈມຕີກໍ່ການຮ້າຍ ປະທານາທິບໍດີໂອບາມາເວົ້າວ່າ ສະຫະລັດແລະອິນເດຍ ໃນເວລານີ້ ກຳລັງດຳເນີນງານຮ່ວມກັນແບບໃກ້ຊິດກວ່າ ແຕ່ກ່ອນໃນການແບ່ງປັນຂໍ້ມູນສືບລັບ ປ້ອງກັນການໂຈມ ຕີ ແລະການທວງໃຫ້ນຳເອົາໂຕພວກກໍ່ການມາດຳເນີນຄະ ດີລົງໂທດ ທ່ານກ່າວວ່າ ທ່ານຫວັງວ່າຈະມີການຮ່ວມມືໃນຕໍ່ຕ້ານການກໍ່ການຮ້າຍກັບອິນເດຍເພີ່ມຂຶ້ນ ເວລາທ່ານພົບປະກັບນາຍົກລັດຖະມົນຕີອິນເດຍ ທ່ານ Manmohan Singh ທີ່ນະຄອນ ຫຼວງນິວເດລີ ປະທານາທິບໍດີໂອບາມາໃຫ້ການຖະແຫຼງດັ່ງກ່າວທີ່ໂຮງແຮມ Taj Mahal ຊຶ່ງເປັນນຶ່ງໃນ ເປົ້າໝາຍການໂຈມຕີຂອງພວກກໍ່ການຮ້າຍທີ່ນະຄອນມູມໄບ ໃນເດືອນພະຈິກປີ 2008 ທີ່ ເຮັດໃຫ້ມີຜູ້ເສຍຊີວິດ 166 ຄົນ ອິນເດຍແມ່ນບ່ອນຢຸດແວ່ບ່ອນທຳອິດໃນການຢ້ຽມຢາມເອເຊຍເປັນເວລາ 10 ມື້ ຂອງປະ ທານາທິບໍດີໂອບາມາ ທີ່ເພັ່ງເລັງໃສ່ການເສີມຂະຫຍາຍຄວາມສຳພັນທາງດ້ານເສດຖະກິດ ທຳນຽບຂາວກ່າວວ່າ ປະທານາທິບໍດີໂອບາມາຈະປະກາດ ກ່ຽວກັບການຜ່ອນຜັນກົດລະ ບຽບໃນການສົ່ງອອກສິນຄ້າໄປຍັງອິນເດຍ ໃນຄຳປາໄສຕໍ່ພວກຜູ້ນຳທຸລະກິດຂອງສະຫະ ລັດແລະອິນເດຍໃນວັນເສົາມື້ນີ້ ນອກນັ້ນທ່ານຍັງມີກຳນົດທີ່ຈະປະກາດໃຫ້ຊາບກ່ຽວກັບ ຂໍ້ຕົກລົງທາງດ້ານທຸລະກິດກັບອິນເດຍໃນມູນຄ່າ 10 ພັນລ້ານໂດລາ ຄາດວ່າຂໍ້ຕົກລົງ ດັ່ງກ່າວນີ້ຈະສ້າງວຽກເຮັດງານທຳຢູ່ໃນສະຫະລັດ 54,000 ໜ້າວຽກ ຫຼັງຈາກຢ້ຽມຢາມອິນເດຍແລ້ວ ທ່ານໂອບາມາ ຍັງຈະເດີນທາງໄປຢ້ຽມຢາມອິນໂດເນເຊຍ ເກົາຫຼີໃຕ້ ແລະຍີ່ປຸ່ນ